சிறு பிள்ளைகளுக்குச் செய்யப்படும் செயல்களுள் இதுவும் முக்கியமான ஒன்றாகும். ஆறு மாதம் வரை வாரம் ஒரு முறை கண்ணிற்கு எண்ணெய் கட்டி குளிக்கச் செய்வார்கள். இக்குளியலின் போது குழந்தையின் உச்சி முதல் உள்ளங்கால் வரை நல்லெண்ணெய் (எள்ளெண்ணைய்)யை நன்கு தேய்ப்பார்கள். பின் சிறிது பொறுத்து சுமார் அரையடி உயரமுள்ள பலகையில் அனுபவமுள்ள பெண் உட்கார்ந்து தன் இரு கால்களையும் ஒன்று போல் சேர்த்து நீட்டிக் கொள்வர். பின் சேலையை முட்டு வரை சுருக்கி வைத்துக் கொண்டு பிள்ளையை வாங்கிக் காலில் படுக்க வைத்து மீண்டும் எண்ணெய்யை நன்கு தேய்த்து விட்டு குழந்தையை மல்லாந்து காலில் படுக்க வைத்துக் கொள்வர். பின் குழந்தையின் கண்களில் ஒரு கண்ணை தனது கை விரல்களால் விரித்துப் பிடித்து கண்ணில் நல்லெண்ணெய்யை ஊற்றுவார்கள். அதை சிறிது நேரம் கண்ணில் தேங்கி இருக்கும் படிச்செய்து பின் அடுத்த கண்ணிற்கும், இது போல் செய்வர். நல்லெண்ணெய் கண்ணில்பட்டால் கரிக்குமாதலால் பிள்ளை அழும். இருந்தாலும் இதைச் செய்வர். இவ்வாறு கண்ணிற்கு எண்ணெய் கட்டினால் கண் பார்வை முதியவர்களானாலும் நன்றாக இருக்கும் என்பது அவர்களின் நம்பிக்கை.